**NACRT**

**ZAKON O KONTROLI DRŽAVNE POMOĆI**

**I. OSNOVNE ODREDBE**

**Predmet**

**Član 1**

Ovim zakonom propisuju se uslovi i postupak kontrole državne pomoći, u cilju zaštite konkurencije na tržištu, radi obezbjeđenja transparentnosti u dodjeli državne pomoći i ispunjavanja obaveza preuzetih potvrđenim međunarodnim ugovorima.

Ovaj zakon ne primjenjuje se na sektor poljoprivrede i ribarstva.

**Državna pomoć**

**Član 2**

Državna pomoć je pomoć koja kumulativno ispunjava sljedeće uslove:

1. finansijska pomoć koja se direktno ili indirektno dodjeljuje iz javnih sredstava, odlukom Vlade Crne Gore (u daljem tekstu: Vlada), odlukom nadležnog organa državne uprave ili nadležnog organa lokalne samouprave, uključujući fondove Evropske unije i druge javne fondove;
2. pomoć koja se dodjeljuje korisnicima koji obavljaju privrednu djelatnost, čime se dovode u povoljniji položaj u odnosu na druge učesnike na tržištu;
3. finansijska pomoć koja se ne pruža privrednim društvima pod istim uslovima, ili se pruža selektivno privrednim društvima na osnovu veličine privrednog društva, vrste djelatnosti, mjesta poslovanja ili mjesta registracije privrednog društva, ili je namijenjena jednom privrednom društvu; i
4. pomoć koja ugrožava ili može da ugrozi konkurenciju i utiče ili može da utiče na trgovinu između Crne Gore i drugih država suprotno potvrđenim međunarodnim ugovorima.

**Davalac i korisnik državne pomoći**

**Član 3**

Davalac državne pomoći je nadležni organ državne uprave, nadležni organ jedinica lokalne samouprave, privredno društvo u većinskom vlasništvu države ili jedinice lokalne samouprave i pravno lice koje upravlja i raspolaže sredstvima javnih prihoda i državnom imovinom u skladu sa zakonom.

Korisnik državne pomoći je fizičko ili pravno lice, privredno društvo ili udruženje privrednih društava, koje koristi državnu pomoć u obavljanju privredne djelatnosti, odnosno u obavljanju aktivnosti koja obuhvata ponudu robe ili usluga na tržištu, bez obzira na pravni status i način na koji se subjekt finansira.

**Zainteresovana strana i stranka u postupku pred Agencijom za zaštitu konkurencije**

**Član 4**

Zainteresovana strana može biti davalac državne pomoći i bilo koje drugo lice, privredno društvo ili udruženje privrednih društava, na čije interese može da utiče dodjela državne pomoći, kao i korisnik državne pomoći i konkurentna privredna društva.

Stranka u postupku pred Agencijom za zaštitu konkurencije (u daljem tekstu: Agencija) je:

1. davalac državne pomoći koji je podnio prijavu državne pomoći;
2. davalac državne pomoći koji je dodijelio potencijalnu nezakonitu, ili zloupotrijebljenu državnu pomoć.

**Šema i individualna pomoć**

**Član 5**

Šema državne pomoći je akt (zakon, drugi propis, odluka, ugovor ili program) na osnovu kojeg se korisniku neposredno, u skladu sa uslovima određenim aktom, može dodijeliti državna pomoć na određeno ili na neodređeno vrijeme i u određenom ili neodređenom iznosu.

Individualna državna pomoć je pomoć koja nije zasnovana na šemi državne pomoći i dodjeljuje se određenom korisniku za određeni projekat.

**Usklađena državna pomoć**

**Član 6**

Usklađenom državnom pomoći smatra se pomoć za:

1. unapređenje ekonomskog razvoja Crne Gore, odnosno određenog regiona u kojem su životni standard ili stepen zaposlenosti niži od prosječnog u Crnoj Gori;
2. izvršenje projekta koji zajednički finansiraju Evropska unija i Crna Gora ili za otklanjanje ozbiljnog poremećaja u privredi Crne Gore;
3. podsticanje razvoja određenih privrednih djelatnosti i područja, ako pomoć ne utiče na položaj drugih učesnika na tržištu
4. promovisanje i očuvanje kulturne baštine ako pomoć ne utiče na položaj drugih učesnika na tržištu.

Pored državne pomoći iz stava 1 ovog člana, usklađenom se smatra i državna pomoć:

1. koja ima socijalni karakter, namijenjena pojedinim kategorijama potrošača, ako se odobrava bez diskriminacije u vezi porijekla roba i usluga, i
2. koja se dodjeljuje za otklanjanje šteta nastalih usljed prirodnih nepogoda ili vanrednih okolnosti.

Bliže kriterijume, uslove i način dodjele državne pomoći iz st. 1 i 2 ovog člana propisuje organ državne uprave nadležan za poslove finansija (u daljem tekstu: Ministarstvo).

**Kontrola, nezakonita i neusklađena državna pomoć i nenamjenski korišćena**

 **državna pomoć**

**Član 7**

Agencija osnovana u skladu sa posebnim zakonom, vrši kontrolu usklađenosti državne pomoći i nalaže povraćaj neusklađene državne pomoći.

Nezakonita državna pomoć je pomoć koja je dodijeljena bez prethodne prijave ili prije odlučivanja Agencije o usklađenosti te pomoći sa ovim zakonom.

Neusklađena državna pomoć je pomoć koja ne ispunjava zahtjeve utvrđene ovim zakonom.

Nenamjensko korišćenje državne pomoći je korišćenje državne pomoći za namjenu za koju nije dodijeljena.

**Neprivredne djelatnosti**

**Član 8**

Neprivredne djelatnosti su djelatnosti koje se pružaju na neprofitnoj osnovi kojima se obezbjeđuje vršenje poslova od javnog interesa preko privrednih društava ili pravnih lica.

Neprivrednim djelatnostima iz stava 1 ovog člana naročito se smatraju predškolsko, osnovno, srednje i visoko obrazovanje, organizovanje i izvođenje javno dostupnih kulturnih manifestacija, razvoj i unaprjeđenje obrazovanja, kulture i naučnoistraživačkih djelatnosti i širenje rezultata naučnih istraživanja koje vrše naučno istraživačke i ustanove visokog obrazovanja, kao i finansiranje infrastrukture koja nije namijenjena komercijalnoj eksploataciji.

Na finansiranje neprivrednih djelatnosti ne primjenjuju se odredbe ovog zakona.

**Državna pomoć male vrijednosti (de minimis pomoć)**

**Član 9**

Državna pomoć male vrijednosti (de minimis pomoć) je pomoć koja nema značajan uticaj na konkurenciju na tržištu.

Bliža pravila i uslove za dodjelu državne pomoći male vrijednosti propisuje Ministarstvo.

**Instrumenti državne pomoći**

**Član 10**

Državna pomoć može se dodijeliti kroz instrumente državne pomoći kao:

1. subvencija ili subvencionisana kamatna stopa na kredite;
2. fiskalna olakšica (porez, doprinos i drugi javni prihodi);
3. garancija države ili jedinice lokalne samouprave;
4. ustupanje dobiti i/ili dividende države ili jedinice lokalne samouprave korisniku državne pomoći;
5. otpis duga prema državi, lokalnoj samoupravi, privrednom društvu u većinskom vlasništvu države ili jedinice lokalne samourave ili pravnom licu koje upravlja i raspolaže sredstvima javnih prihoda i državnom imovinom;
6. prodaja ili korišćenje državne imovine po cijeni nižoj od tržišne;
7. kupovina ili korišćenje imovine od strane države po cijeni višoj od tržišne; i
8. druga pomoć u skladu sa zakonom.

**Ekvivalent subvencije**

**Član 11**

Ekvivalent subvencije je iznos državne pomoći koji je dat kroz instrumente pomoći.

Za izračunavanje ekvivalenta subvencije koriste se referentna i diskontna kamatna stopa.

Način i metod utvrđivanja i izračunavanja ekvivalenta subvencije, kao i ažuriranje referentne i diskontne kamatne stope koje se koriste za obračun iznosa i diskontovanja državne pomoći propisuje Ministarstvo.

Referentnu i diskontnu kamatnu stopu iz stava 3 ovog člana objavljuje Agencija na svojoj internet stranici.

**Datum dodjele državne pomoći**

**Član 12**

Datum dodjele državne pomoći je datum na koji je korisniku državne pomoći neposredno dodijeljeno zakonsko pravo da primi državnu pomoć.

**Registri državne pomoći**

**Član 13**

Registre o dodijeljenoj državnoj pomoći i pomoći male vrijednosti (u daljem tekstu: Registri) vodi Agencija.

Registri su elektronski vođene baze podataka o:

1. davaocima državne pomoći;
2. korisnicima državne pomoći;
3. mjerama državne pomoći;
4. pravnom aktu na osnovu kojeg se dodjeljuje pomoć;
5. broju odluke davaoca o dodjeli državne pomoći;
6. vrsti korisnika državne pomoći;
7. sektoru djelatnosti korisnika državne pomoći;
8. vrsti državne pomoći;
9. iznosu dodijeljene državne pomoći;
10. datumu dodjele državne pomoći;
11. datumu objave.

Davaoci državne pomoći su obavezni da unose podatke o dodijeljenoj državnoj pomoći i pomoći male vrijednosti u registre, u roku od 30 dana od dana dodjele državne pomoći, za koju se unose podaci u registar.

Pristup davaoca državne pomoći i pomoći male vrijednosti Registrima omogućen je uz korišćenje identifikacionog koda lica ovlašćenog od strane davaoca državne pomoći, odnosno davaoca pomoći male vrijednosti, dnevno svakoga dana u godini.

Davalac državne pomoći i pomoći male vrijednosti odgovara za blagovremenost, tačnost, istinitost i sveobuhvatnost podataka koje unese u Registre.Registri iz st. 1 i 2 ovog člana su javni i nalaze se na internet stranici Agencije.

Bliže uslove, način i postupak registracije davalaca državne pomoći, kao i samog unosa podataka propisuje Ministarstvo.

**II. POSTUPAK PRIJAVLJIVANJA I PROCJENA PLANIRANE**

**DRŽAVNE POMOĆI**

**Procjena usklađenosti državne pomoći**

**Član 14**

Radi utvrđivanja ili donošenja, odnosno dodjele individualne pomoći nadležni organ državne uprave, nadležni organ opštine i pravno lice koje upravlja i raspolaže sredstvima javnih prihoda i državnom imovinom prije dostavljanja predloga šeme donosiocu, odnosno donošenja akta o individualnoj državnoj pomoći Agenciji podnosi prijavu sa predlogom akta i drugom potrebnom dokumentacijom radi davanja mišljenja da li se na osnovu predloženog akta vrši dodjela državne pomoći, najmanje 60 dana prije planiranog datuma utvrđivanja, odnosno donošenja.

Agencija daje mišljenje iz stava 1 ovog člana u roku od 30 dana od dana prijema predloga akta.

Predloženi akt iz stava 1 ovog člana može se prilikom donošenja, odnosno utvrđivanja predloga razmatrati samo uz mišljenje Agencije.

Ako u postupku davanja mišljenja utvrdi da se predlogom akta iz stava 1 ovog člana uređuju pitanja dodjele državne pomoći, Agencija može naložiti predlagaču da prije utvrđivanja, odnosno donošenja, akt dostavi Agenciji radi odlučivanja o usklađenosti sa ovim zakonom.

**Prijavljivanje državne pomoći**

**Član 15**

Državna pomoć se prijavljuje kao šema državne pomoći ili individualna državna pomoć na propisanom obrascu prijave uz koji se podnosi predlog akta i druga potrebna dokumentacija.

Za istinitost i tačnost podataka navedenih u prijavi odgovoran je podnosilac prijave.

Ako predložena pomoć ne predstavlja državnu pomoć, predlagač u prijavi navodi razloge zbog kojih smatra da akt ne predstavlja državnu pomoć u smislu ovog zakona.

Način podnošenja i obrazac prijave iz stava 1 ovog člana utvrđuje se propisom koji donosi Ministarstvo.

Državna pomoć se može izuzeti od obaveze prijavljivanja ukoliko ispunjava kriterijume, način i uslove dodjele državne pomoći u smisu člana 6 stav 3 ovog zakona.

**Zabrana dodjele državne pomoći prije odlučivanja Agencije**

**Član 16**

Državna pomoć prijavljena u skladu s ovim zakonom, ne smije se dodijeliti prije odlučivanja Agencije o usklađenosti državne pomoći sa ovim zakonom.

**Povlačenje prijave državne pomoći**

**Član 17**

Podnosilac može povući prijavu državne pomoći prije odlučivanja Agencije o usklađenosti.

**Postupanje Agencije nakon prijavljivanja državne pomoći**

**Član 18**

Agencija odlučuje o usklađenosti državne pomoći sa ovim zakonom u roku od 60 dana od dana podnošenja uredne i potpune prijave državne pomoći, ili od datuma prijema valjanog obrazloženja i/ili izjave podnosioca prijave da smatra da je prijava potpuna, jer dodatni podaci koje je Agencija zatražila nisu dostupni.

Prijava se smatra potpunom ako u roku od dva mjeseca od njenog dostavljanja, ili od dostavljanja bilo kakvih dodatnih zatraženih podataka, Agencija ne zatraži nikakve druge podatke.

Ako Agencija nakon prethodne kontrole ili sprovedenog ispitnog postupka utvrdi da prijavljena državna pomoć ne predstavlja državnu pomoć, o tome odlučuje rješenjem.

Ako Agencija nakon prethodne kontrole ili sprovedenog ispitnog postupka utvrdi da je prijavljeni državna pomoć u skladu sa ovim zakonom, donijeće rješenje o usklađenosti.

Rješenje o usklađenosti može da sadrži obaveze davaoca državne pomoći, kako bi Agenciji bilo omogućeno praćenje sprovođenja donijetog rješenja („uslovna odluka”).

Ako nakon prethodne kontrole utvrdi da postoji sumnja da prijavljena državna pomoć nije u skladu sa ovim zakonom, Agencija će po službenoj dužnosti pokrenuti ispitni postupak.

**Dopuna podataka i informacija**

**Član 19**

Ako je radi usklađivanja prijave državne pomoći sa ovim zakonom potrebno izmijeniti prijavu, Agencija će zatražiti od davaoca državne pomoći da otkloni utvrđene nepravilnosti i/ili nedostatke i odrediti rok za njihovo otklanjanje.

Ako podaci i informacije navedeni u prijavi nijesu potpuni Agencija će zatražiti od davaoca državne pomoći da izmijeni ili dopuni prijavu i odrediti rok za izmjenu ili dopunu prijave.

Rok iz stava 1 ovog člana Agencija može na zahtjev davaoca državne pomoći, koji je podnijet prije isteka ostavljenog roka, da produži ako traženi podaci i informacije nisu bili dostupni.

Ako podaci i informacije iz stava 2 ovog člana nisu dostavljeniu roku ostavljenom za izmjenu ili dopunu prijave, Agencija će:

1. odlučiti na osnovu raspoloživih informacija iz prijave; ili
2. odbaciti prijavu.

**Rješenje o pokretanju ispitnog postupka**

**Član 20**

U slučaju da, Agencija tokom prethodnog ispitivanja ne može ustanoviti da li je pomoć usklađena s načelima unutrašnjeg tržišta, pokreće se službeni ispitni postupak kako bi se omogućilo prikupljanje svih podataka koji su potrebni za ocjenu usklađenosti predmetne pomoći, kao i da se zainteresovanim stranama omogući iznošenje svojih primjedbi.

Rješenje o pokretanju ispitnog postupka sadrži rezime svih relevantnih činjenica i pravnih pitanja, rezultate prethodne kontrole, kao i prethodnu ocjenu Agencije o tome predstavlja li predložena mjera pomoć i navode moguće sumnje u pogledu njene usklađenosti s unutrašnjim tržištem, kao i razloge na osnovu kojih je Agencija utvrdila da državna pomoć nije u skladu s ovim zakonom.

**Zahtjev za dostavljanje podataka upućen ostalim izvorima**

**Član 21**

Nakon pokretanja ispitnog postupka, ukoliko podaci dobijeni od davaoca državne pomoći nisu dovoljni, Agencija može da zatraži sve potrebne podatke od bilo kog davaoca državne pomoći, pravnog lica ili udruženja, ukoliko postoji sumnja u usklađenost predmetne mjere pomoći sa pravilima za dodijelu.

Ako Agencija, putem rješenja, zahtijeva od pravnog lica ili udruženja dostavljanje podataka, tada navodi pravni osnov, svrhu zahtjeva, precizira podatke koje traži i određuje rok u kojem treba dostaviti podatke koji ne može biti kraći od 15 dana niti duži od 30 dana.

**Okončanje ispitnog postupka**

**Član 22**

Agencija će okončati ispitni postupak ako:

1. utvrdi da prijava ne predstavlja državnu pomoć u skladu sa ovim zakonom i
2. utvrdi da su sumnje u pogledu usklađenosti državne pomoći otklonjene.

Agencija će okončati ispitni postupak najduže u roku od 12 mjeseci od pokretanja postupka.

Rok iz stava 2 ovog člana se može produžiti za još najviše pola roka definisanog stavom 2 ovog člana uz obostranu saglasnost Agencije i davaoca.

Prije donošenja rješenja, Agencija davaocu, u roku ne dužem od 30 dana, daje mogućnost izjašnjenja o rezultatima ispitnog postupka.

**Poništavanje rješenja Agencije o ocjeni državne pomoći**

**Član 23**

Agencija će po službenoj dužnosti poništiti rješenje o ocjeni državne pomoći donijeto na osnovu neistinitih i netačnih podataka.

Ukoliko je na osnovu rješenja iz stava 1 ovog člana, dodijeljenja državna pomoć, Agencija će pokrenuti ispitni postupak na koji se primjenjuju odredbe ovog zakona kojima se uređuju postupanja u slučaju nezakonite državne pomoći.

**Stručna pomoć**

**Član 24**

Prilikom odlučivanja o pitanjima koja zahtijevaju specijalističko znanje, Agencija može angažovati nezavisnog stručnjaka sa odgovarajućim kvalifikacijama.

**III. POSTUPANJE U SLUČAJU NEZAKONITE DRŽAVNE POMOĆI**

**Ispitivanje i nalog za dostavljanje podataka**

**Član 25**

Agencija može u slučaju osnovane sumnje u zakonitost državne pomoći da ispita raspoložive podatke i informacije po službenoj dužnosti i da naloži davaocu državne pomoći da dostavi podatke i informacije potrebne za ispitivanje zakonitosti državne pomoć

Davalac državne pomoći dužan je da, po nalogu Agencije, dostavi podatke i informacije iz stava 1 ovog člana u roku koji ne može biti kraći od 15 niti duži od 30 .

**Pokretanje postupka po službenoj dužnosti**

**Član 26**

Agencija može u slučaju osnovane sumnje u zakonitost državne pomoći da po službenoj dužnosti pokrene ispitni postupak ispitivanja usklađenosti potencijalne državne pomoći.

O pokretanju postupka Agencija donosi rješenje.

Agencija će rješenjem iz stava 2 ovog člana naložiti davaocu da se u roku koji ne može biti kraći od 15 niti duži od 30 dana izjasni o činjenicama i informacijama koje ukazuju na nezakonitost.

Postupak iz stava 1 ovog člana se smatra pokrenutim danom dostavljanja rješenja o pokretanju postupka stranci.

**Pokretanje postupka po prijavi zainteresovane strane**

**Član 27**

Zainteresovana strana može da podnese Agenciji prijavu o sumnji da je dodijeljena nezakonita ili neusklađena državna pomoć.

Ispitni postupak se smatra pokrenutim danom dostavljanja prijave iz stava 1 ovog člana Agenciji.

Agencija će u skraćenom postupku donijeti rješenje kojim odbija prijavu iz stava 1 ovog člana ukoliko lice koje podnese prijavu nije zainteresovana strana.

Ukoliko ne odbije prijavu, Agencija bez odlaganja razmatra prijavu zainteresovane strane i rješenjem nalaže davaocu državne pomoći da se u roku koji ne može biti kraći od 15 dana niti duži od 30 dana izjasni o činjenicama i informacijama koje ukazuju da je dodijeljena nezakonita ili neusklađena državna pomoć.

Davalac državne pomoći je dužan da se u roku određenom rješenjem iz stava 4 ovog člana izjasni o činjenicama i informacijama koje ukazuju da je dodijeljena nezakonita ili neusklađena državna pomoć.

Ako Agencija u ispitnom postupku iz stava 2 ovog člana utvrdi da je neophodno dostaviti nove informacije ili podatke, obavijestiće zainteresovanu stranu i odrediti rok za njihovo dostavljanje, koji ne može biti kraći od 30 dana od dana dostavljanja obavještenja.

Način podnošenja i obrazac prijave iz stava 1 ovog člana utvrđuje se propisom koji donosi Ministarstvo.

**Dostavljanje informacija**

**Član 28**

Nadležni organ državne uprave, jedinica lokalne samouprave, privredno društvo u većinskom vlasništvu države ili jedinice lokalne samourave i pravno lice koje upravlja i raspolaže sredstvima javnih prihoda i državnom imovinom , druga pravna lica, privredna društva ili udruženja privrednih društava, dužni su da u ispitnom postupku na zahtjev Agencije, obezbijede i dostave podatke i informacije neophodne za odlučivanje u skladu sa ovim zakonom, uključujući podatke koji mogu da budu tajni, odnosno da predstavljaju poslovnu tajnu i druge povjerljive informacije, u roku koji ne može biti kraći od 15 dana od dana dostavljanja zahtjeva.

Ako privredno društvo ili udruženje privrednih društava ne postupi po zahtjevu iz stava 1 ovog člana Agencija će rješenjem naložiti privrednom društvu ili udruženju privrednih društava, da u roku koji ne može biti kraći od 15 dana od dana dostavljanja rješenja dostave podatke i informacije iz stava 1 ovog člana.

Zahtjev iz stava 1 i rješenje iz stava 2 ovog člana sadrže pravni osnov, svrhu i pregled podataka i informacija koje treba dostaviti i rok za njihovo dostavljanje.

**Privremena obustava dodjele državne pomoći i privremeni povraćaj nezakonite državne pomoći**

**Član 29**

U postupcima ispitivanja nezakonite i/ili zloupotrebljene državne pomoći, Agencija može da rješenjem naloži privremenu obustavu dalje dodjele državne pomoći do odlučivanja o usklađenosti sa ovim zakonom.

Nakon isteka roka iz člana 26 stav 3 ili roka iz člana 27 stav 4 ovog zakona, Agencija može rješenjem naložiti davaocu državne pomoći privremeni povraćaj dodijeljene državne pomoći do donošenja rješenja Agencije o glavnoj stvari, ako:

1. se nesumnjivo utvrdi da mjera predstavlja državnu pomoć;
2. postoji hitnost za postupanje; i
3. postoji ozbiljan rizik od značajne i nenadoknadive štete za konkurentno privredno društvo.

Na privremeni povraćaj nezakonite državne pomoći, shodno se primjenjuju odredbe ovog zakona kojima je uređen povraćaj neusklađene državne pomoći.

Nakon nalaganja privremenog povraćaja iz stava 1 ovog člana Agencija će sprovesti ispitni postupak u skladu sa ovim zakonom.

**Nepostupanje po nalogu**

**Član 30**

Ako davalac državne pomoći ne postupi po nalozima iz člana 29 ovog zakona, Agencija može da pokrene upravni spor radi utvrđivanja postupanja davaoca državne pomoći suprotno članu 29 ovog zakona.

**Odlučivanje Agencije**

**Član 31**

Nakon sprovedenog ispitnog postupka iz čl. 26 i 27 ovog zakona, Agencija će:

1. donijeti rješenje da mjera koja je bila predmet ispitivanja ne predstavlja državnu pomoć u smislu ovog zakona ako mjera ne ispunjava uslove iz člana 2 ovog zakona;
2. donijeti rješenje da mjera koja je bila predmet ispitivanja predstavlja državnu pomoć u smislu ovog zakona ako mjera ispunjava uslove iz člana 2 ovog zakona.

Rješenjem iz stava 1 tačka 2) ovog člana, Agencija će utvrditi da:

1. državna pomoć predstavlja nezakonitu državnu pomoć ako ispunjava uslove iz člana 7 stav 2 ovog zakona;
2. državna pomoć predstavlja usklađenu državnu pomoć ako ispunjava uslove iz člana 6 ovog zakona;
3. državna pomoć predstavlja predstavlja neusklađenu državnu pomoć ako ispunjava uslove iz člana 7 stav 3 ovog zakona;
4. državna pomoć predstavlja postojeću državnu pomoć ako ispunjava uslove iz člana 55 ovog zakona.

Rješenja Agencije iz ovog člana mogu da sadrže naloge, uslove i rokove u skladu sa bližim kriterijumima, uslovima i načinom dodjele državne pomoći iz člana 6 stav 3 ovog zakona.

**Zloupotreba usklađene državne pomoći**

**Član 32**

U slučaju sumnje u nenamjensko korišćenje dodijeljene usklađene državne pomoći, davalac državne pomoći je dužan da bez odlaganja podnese Agenciji prijavu o sumnji da se dodijeljena državna pomoć nenamjenski koristi, nakon čega Agencija pokreće ispitni postupak.

Ispitni postupak se smatra pokrenutim danom dostavljanja prijave iz stava 1 ovog člana Agenciji.

U ispitnom postupku iz stava 2 ovog člana shodno se primjenjuju odredbe ovog zakona kojim se uređuje postupanje u slučaju nezakonite državne pomoći.

Da li se dodijeljena državna pomoć namjenski koristi, Agencija ispituje u granicama prijave iz stava 1 ovog člana.

Agencija će rješenjem utvrditi da je državna pomoć nenamjenski korišćena ako se dokaže da je korisnik državne pomoći nenamjenski koristio državnu pomoć za koju je podnijeta prijava iz stava 1 ovog člana.

Agencija će rješenjem odbiti prijavu iz stava 1 ovog člana ako mjera za koju je podnijeta prijava nije državna pomoć, ako državna pomoć nije dodijeljena ili ako se utvrdi da se radi o nezakonitoj državnoj pomoći.

Agencija će rješenjem utvrditi da je državna pomoć namjenski korišćena ako nije dokazano da je korisnik državne pomoći nenamjenski koristio državnu pomoć za koju je podnijeta prijava iz stava 1 ovog člana.

U slučaju iz stava 5 ovog člana shodno se primjenjuju odredbe ovog zakona kojima se uređuje povraćaj neusklađene državne pomoći.

Način podnošenja i obrazac prijave iz stava 1 ovog člana utvrđuje se propisom koji donosi Ministarstvo.

**Povraćaj neusklađene državne pomoći**

**Član 33**

Davalac državne pomoći dužan je da preduzme mjere neophodne za povraćaj sredstava državne pomoći od korisnika, u roku utvrđenom rješenjem Agencije da je dodijeljena državna pomoć neusklađena.

Korisnik državne pomoći je dužan da vrati neusklađenu državnu pomoć.

Na iznos pomoći koju je korisnik dužan da vrati obračunava se kamata za period od dana dodjele pomoći do dana povraćaja neusklađene državne pomoći i plaća zatezna kamata u skladu sa zakonom kojim se uređuje zatezna kamata.

**Rješenje o povraćaju neusklađene državne pomoći**

**Član 34**

Davalac državne pomoći je dužan da povraćaj neusklađene državne pomoći izvrši bez odlaganja, a najkasnije u roku od četiri mjeseca od dana dostavljanja rješenja iz člana 33 ovog zakona.

U cilju povraćaja sredstava iz stava 1 ovog člana, davalac državne pomoći je dužan da najkasnije u roku od dva mjeseca od dana prijema rješenja o povraćaju, sačini i Agenciji dostavi plan povraćaja sa mjerama i rokovima za njegovu realizaciju ili obavještenje o preduzetim mjerama za povraćaj.

Ukoliko korisnik državne pomoći nema sjedište ili stalnu poslovnu jedinicu na teritoriji Crne Gore, postupanje po rješenju o povraćaju neusklađene državne pomoći urediće se po pravilima i postupcima utvrđenima u međunarodnim sporazumima ili međunarodnim privatnim pravom koje se primjenjuju u Crnoj Gori.

Zabranjeno je odlaganje povraćaja ili plaćanja u ratama nakon isteka roka za povraćaj iz stava 2 ovog zakona.

**Zahtjev za produženje roka za izvršenja rješenja**

**o povraćaju neusklađene državne pomoći**

**Član 35**

Ako davalac državne pomoći naiđe na poteškoće u izvršenju rješenja o povraćaju neusklađene državne pomoći u roku za povraćaj, dužan je o tim poteškoćama da obavijesti Agenciju u roku od 15 dana od dana nastupanja poteškoća i dostavi predlog za produženje roka za povraćaj.

Davalac državne pomoći je dužan da dostavi Agenciji sve informacije koje su joj potrebne da utvrdi da će dostavljeni plan povraćaja sa mjerama i rokovima za njegovu realizaciju omogućiti sprovođenje rješenja o povraćaju neusklađene državne pomoći.

Agencija će produženje roka za izvršenje rješenja odobriti, samo u izuzetnim okolnostima, ako davalac državne pomoći pruži uvjerljive dokaze da sve druge mjere koje bi mogle omogućiti pravovremeno sprovođenje rješenja Agencije ne bi bile djelotvorne.

Na povraćaj pomoći utvrđen rješenjem iz člana 33 ovog zakona primjenjuju se opšti propisi o naknadi štete.

**Zastara povraćaja neusklađene državne pomoći**

**Član 36**

Pravo na povraćaj neusklađene državne pomoći zastarijeva nakon isteka deset godina od dana posljednje dodjele.

Rok zastare počinje da teče danom kada je neusklađena pomoć dodijeljena korisniku, bilo kao individualna pomoć ili kao šema pomoći.

Rok zastare povraćaja neusklađene državne pomoći prekida se bilo kojom radnjom Agencije ili davaoca državne pomoći koja se preduzme u vezi sa povraćajem.

Nakon svakog prekida, rok zastare počinje da se računa iznova.

Po isteku roka iz stava 1 ovog člana, pomoć se smatra postojećom državnom pomoći.

**Identifikacija korisnika koji mora vratiti državnu pomoć**

**Član 37**

Državnu pomoć za koju je utvrđeno da je neusklađena s unutrašnjim tržištem mora vratiti korisnik državne pomoći koji je od nje stvarno imao koristi.

Ukoliko se radi o korisniku državne pomoći koji posluju unutar poslovne grupacije, Agencija će identifikovati poslovnu jedinicu koja je imala koristi od pomoći i naložiti povraćaj samo jednom korisniku državne pomoći unutar poslovne grupacije.

Ako Agencija ocjeni da iako zasebne poslovne jedinice čine poslovnu grupaciju, u smislu propisa o zaštiti konkurencije na tržištu, i da su u okviru te grupacije ostvarili korist od državne pomoći, naložiće povraćaj državne pomoći od čitave poslovne grupacije, ili određenih pravnih subjekata koji su članovi te grupacije, a koji su takođe ostvarili korist od državne pomoći.

U slučaju iz stava 2 i 3 ovog člana, prilikom sprovođenja rješenja o povraćaju državne pomoći davalac državne pomoći mora dokazati Agenciji da je pravilno ostvario povraćaj državne pomoći od njenog stvarnog korisnika ili drugih privrednih društava koja podliježu obavezi povraćaja.

**Proširenje naloga za povraćaj i ekonomski kontinuitet korisnika**

**Član 38**

Ako u fazi sproveđenja rješenja o povraćaju nije moguće ostvariti povraćaj državne pomoći od izvornog korisnika i ako je pomoć prenijeta na drugog korisnika, Agencija će nalog za povraćaj državne pomoći proširiti na drugog korisnika državne pomoći koji nakon prenosa djelatnosti od pomoći ima stvarnu korist i tako obezbjediti izvršenje obaveze povraćaja.

Slučaj iz stava 1 ovog člana odnosi se na:

1. prodaju cjelokupne imovine ili njenog dijela, nakon čega djelatnost više ne obavlja isti pravni subjekt; i
2. prodaju njegovih udjela nakon čega korisnik koji je imao koristi od pomoći nastavlja obavljati svoje djelat­nosti.

**Prodaja imovine korisnika**

**Član 39**

Ako korisnik neusklađene državne pomoći osnuje novo privredno društvo ili prenese svoju imovinu na drugo privredno društvo radi nas­tavka obavljanja svojih djelatnosti, djelimično ili u cijelosti, narušavanje tržišne konkurencije se može nastaviti usljed obavljanja tih djelatnosti.

U slučaju iz stava 1 ovog člana, od novoosnovanog privrednog društva ili kupca imovine može se, ako zadrži tu prednost, zatražiti povraćaj predmetne pomoći.

U slučaju prodaje imovine Agencija, na zahtjev davaoca državne pomoći rješenjem utvrđuje postojanje ekonomskog kontinuiteta između korisnika državne pomoći i novoosnovanog privrednog društva za svaki slučaj posebno i na osnovu slje­dećih kriterijuma:

1. obim prenosa (imovina i obaveze, zadržavanje zaposlenih i/ili rukovodilaca);
2. cijena prenosa;
3. identitet dioničara ili vlasnika prodavca i kupca;
4. vrijeme prenosa (tokom prethodnog ispitnog postupka, ili naknadnog ispitnog postupka ili nakon donošenja rješenja o povraćaju državne pomoći);
5. ekonomska logika poslovanja.

**Prodaja udjela korisnika državne pomoći**

**Član 40**

Prodaja udjela korisnika neusklađene državnoj pomoći trećoj strani ne utiče na obavezu korisnika da tu pomoć vrati.

Ako su udjeli privrednog društva kojem je dodijeljena neusklađena državna pomoć prodati, ali privredno društvo zadrži pravni subjektivitet i nastavi da obavlja djelatnosti podržane državnim pomoćima, davalac državne pomoći mora od njega ostvariti povraćaj državne pomoći, jer to privredno društvo i dalje ima konkurentsku prednost.

**Spajanja i druge reorganizacije poslovanja**

**Član 41**

Agencija će rješenjem naložiti privrednom društvu da neusklađenu državnu pomoć vrati i nakon spajanja ili nekog drugog oblika reorganizovanja poslovanja, ukoliko se radi o pravnom nasljedniku izvornog korisnika državne pomoći koji je nastavio poslovati.

**Postupak povraćaja u slučaju nesolventnosti korisnika**

**Član 42**

Ako korisnik državne pomoći napusti tržište, ali se dio prednosti ili cijela prednost prenesu na pravnog i ekonomskog nasljednika, Agencija će obavezu povraćaja proširiti na tog nasljednika.

Od trenutka pokretanja postupka u slučaju nesolventnosti korisnika, ponovno uspostavljanje prethodnog stanja i preki­danje narušavanja tržišne konkurencije, do koje je došlo zbog dodjele neusklađene državne pomoći, može se ostvariti upisom zahtjeva za povraćaj državne pomoći, saglasno zakonu koji uređuje postupak stečaja i likvidacije.

Upis zahtjeva za povraćaj pomoći vrši davalac državne pomoći.

U slučaju iz stava 3 ovog člana upis zah­tjeva mora biti propraćen sljedećim:

1. povraćaj punog iznosa, ili (ako je povraćaj nemoguć);
2. likvidacija korisnika državne pomoći i potpuni prestanak njegovih ekonomskih aktivnosti.

**III POSLJEDICE NEIZVRŠENJA RJEŠENJA AGENCIJE O**

**POVRAĆAJU NEUSKLAĐENE DRŽAVNE POMOĆI**

**Član 43**

Ako predmetni davalac državne pomoći nije postupio po rješenju o povraćaju neusklađene pomoći iz člana 34 ovog zakona, u roku za povraćaj i nije dokazao postojanje apsolutne nemogućnosti povraćaja, Agencija može pokrenuti upravni spor protiv davaoca zbog povrede ovog zakona.

**IV. NEPOSREDNA KONTROLA DRŽAVNE POMOĆI**

**Prikupljanje podataka neposrednim uvidom**

**Član 44**

Ako je radi prikupljanja podataka u postupcima iz čl. 26, 27 i 32 ovog zakona potrebno izvršiti neposredan uvid kod korisnika državne pomoći, Agencija će donijeti rješenje o vršenju neposrednog uvida.

Neposredni uvid iz stava 1 ovog člana vrše službena lica Agencija koje direktor Agencije ovlasti (u daljem tekstu: ovlašćena lica).

U vršenju neposrednog uvida iz stava 1 ovog člana, ovlašćeno lice Agencije je ovlašćeno da:

1. uđe i pregleda objekte, poslovne prostorije, zemljište i druge nepokretnosti korisnika državne pomoći, radi utvrđivanja nepravilnosti u sprovođenju ovog zakona;
2. uzme od zastupnika ili zaposlenih korisnika državne pomoći usmene ili pismene izjave, kao i dokumenta o činjenicama koje se odnose na predmet neposrednog uvida i o tome sačini zapisnik
3. da pregleda poslovne knjige i drugu poslovnu dokumentaciju;
4. kopira ili skenira poslovnu dokumentaciju, a ukoliko iz tehničkih razloga to nije moguće, privremeno oduzme poslovnu dokumentaciju na vrijeme neophodno za njeno kopiranje.

Pored lica iz stava 2 ovog člana Agencija može, po potrebi, da angažuje i nezavisnog stručnjaka.

**Službena legitimacija**

**Član 45**

Ovlašćena lica Agencije za sprovođenje radnji u neposrednom uvidu iz člana 44 ovog zakona imaju službenu legitimaciju, dok se ostala lica u postupku prikupljanja dokaza legitimišu posebnim ovlašćenjem za vršenje neposrednog uvida.

Službenu legitimaciju i ovlašćenje iz stava 1 ovog člana izdaje direktor Agencije.

Oblik i sadržinu službene legitimacije i posebnog ovlašćenja iz stava 1 ovog člana propisuje organ državne uprave nadležan za poslove javne uprave.

**Obaveze ovlašćenih lica**

**Član 46**

Ovlašćeno lice Agencije i nezavisni stručnjak ovlašćen za vršenje neposrednog uvida, korisniku državne pomoći daju na uvid legitimaciju, odnosno ovlašćenje za vršenje kontrole izdate u skladu sa posebnim zakonom i saopštavaju predmet i svrhu posjete.

O rezultatima neposrednog uvida, sačinjava se zapisnik u dva primjerka, od kojih se jedan primjerak dostavlja korisniku državne pomoći.

**Pomoć nadležnog organa**

**Član 47**

Na zahtjev Agencije u slučajevima ometanja ili nepostupanja po nalozima ovlašćenih lica u izvršenju radnji iz člana 44 stav 3 ovog zakona, organ uprave nadležan za policijske poslove je dužan da pruži pomoć u izvođenju pojedinih radnji u postupku, a naročito kod prikupljanja podataka neposrednim uvidom i privremenog oduzimanja stvari u skladu sa zakonom kojim se uređuju ovlašćenja i postupanje policije.

**Čuvanje poslovne tajne**

**Član 48**

Agencija je dužna da čuva tajnost podataka do kojih je došla u vršenju poslova utvrđenih ovim zakonom u skladu sa zakonima kojima se uređuje tajnost podataka i poslovna tajna.

**V. KAZNENE ODREDBE**

**Prekršaji**

**Član 49**

Novčanom kaznom u iznosu od 60 eura do 3.000 eura kazniće se za prekršaj pravno lice koje upravlja i raspolaže sredstvima javnih prihoda i državnom imovinom ako:

1. dostavi neistinite ili netačne podatke u prijavi iz člana 15 ovog zakona;
2. ne dostavi podatke i informacije iz člana 28 stav 1 ovog zakona;
3. ne unese podatke o dodijeljenoj državnoj pomoći u registre u roku iz člana 13 stav 3 ovog zakona;
4. unese neistinite ili netačne podatke u registre iz člana13 ovog Zakona;
5. ne postupi po rješenju Agencije u roku iz člana 27 stav 4 ovog Zakona.

Novčanom kaznom u visini do 1% ukupnog godišnjeg prihoda u finansijskoj godini koja je prethodila godini kada je prekršaj učinjen kazniće se privredna društva ili udruženja privrednih društava ako:

1. dostave netačne ili obmanjujuće podatke u odgovoru na zahtjev iz rješenja Agencije, dostavljen u skladu sa članom 21 ovog zakona;
2. dostave netačne, nepotpune ili obmanjujuće podatke u odgovoru na zahtjev iz rješenja Agencije, ili ne obezbijede i dostave Agenciji podatke i informacije iz člana 28 stav 1 ovog zakona

Novčanom kaznom u iznosu od 30 eura do 2.000 eura za prekršaje iz stava 1ovog člana kazniće se i odgovorno lice u organu državne uprave, organu lokalne samouprave, privrednom društvu u većinskom vlasništvu države ili jedinice lokalne samourave i pravnom licu koje upravlja i raspolaže sredstvima javnih prihoda i državnom imovinom.

Novčanom kaznom u iznosu od 30 eura do 2.000 eura za prekršaj iz stava 2 ovog člana kazniće se i odgovorno lice u privrednom društvu ili udruženju privrednih društava.

**Periodične novčane kazne**

**Član 50**

Agencija će privredno društvo ili udruženje privrednih društava koje ne postupi po rješenju iz člana 28 stav 2 ovog zakona, rješenjem kazniti novčanom kaznom u iznosu od 500 eura do 5.000 eura za svaki dan neispunjenja naložene obaveze, a najviše do 5% ukupnog godišnjeg prihoda u finansijskoj godini koja je prethodila godini u kojoj je postupak pokrenut.

Agencija će korisnika državne pomoći, ako ovlašćena lica ili zaposleni ometaju ili na drugi način onemogućavaju ovlašćena lica Agencije u sprovođenju radnji iz člana 44 ovog zakona, a naročito sa ciljem prikrivanja ili uništavanja dokumentacije, rješenjem kazniti novčanom kaznom u iznosu od 500 eura do 5.000 eura za svaki dan neispunjenja naložene obaveze, a najviše do 5% ukupnog prihoda ostavrenog u finansijskoj godini koja prethodi godini u kojoj je postupak pokrenut.

**Član 51**

Postupak utvrđivanja prekršaja iz člana 49 ovog zakona ne može se pokrenuti, ako protekne dvije godine od dana kada je prekršaj izvršen.

Zastarjelost gonjenja nastaje u svakom slučaju kada protekne četiri godine od dana kada je prekršaj izvršen.

**VI - OBJAVA RJEŠENJA**

**Objava rješenja**

**Član 52**

Rješenja iz čl. 18, 20, 22, 26, 31 i 32 ovog zakona i mišljenja iz člana 14 ovog zakona, objavljuju se na internet stranici Agencije.

Stranke i zainteresovane strane u postupcima pred Agencijom su dužne da po prijemu rješenja iz stava 1 ovog člana, bez odlaganja obavijeste Agenciju koji podaci treba da budu obuhvaćeni obavezom čuvanja poslovne tajne.

**VII. NADZOR**

**Nadležni organi**

**Član 53**

Nadzor nad sprovođenjem ovog zakona i propisa donijetih na osnovu ovog zakona vrši Ministarstvo.

Protiv rješenja donijetih na osnovu ovog zakona može se pokrenuti upravni spor.

**VII. PRELAZNE I ZAVRŠNE ODREDBE**

**Započeti postupci**

**Član 54**

Postupci započeti prije stupanja na snagu ovog zakona okončaće se u skladu sa Zakonom o kontroli državne pomoći ("Službeni list CG", br. 12/18).

**Usklađivanje postojeće državne pomoći**

**Član 55**

Postojeća državna pomoć je:

1. individualna državna pomoć ili šema državne pomoći koja je stupila na snagu prije stupanja na snagu Zakona o ratifikaciji Privremenog sporazuma o trgovini i srodnim pitanjima između Evropske zajednice, s jedne strane i Crne Gore, s druge strane ("Službeni list CG", broj 7/07) i koja se primjenjuje;
2. šema i individualna državna pomoć o kojoj je nadležni organ za kontrolu državne pomoći ocijenio da je u skladu sa zakonom kojim se propisuje kontrola državne pomoći;
3. državna pomoć koju treba smatrati postojećom nakon isteka roka zastare iz člana 36 stav 1 ovog zakona;
4. mjera koja nije bila državna pomoć u trenutku odobravanja, ali je zbog razvoja tržišta naknadno utvrđeno da predstavlja državnu pomoć.

**Mjere za usklađivanje postojeće državne pomoći**

**Član 56**

Agencija može u slučaju osnovane sumnje da postojeća državna pomoć nije usklađena, da zahtijeva od davaoca državne pomoći da dostavi potrebne podatke i informacije i obavijesti davaoca državne pomoći i predloži mjere za njeno usklađivanje.

Obavještenje iz stava 1 ovog člana može da sadrži:

1) suštinske izmjene šeme državne pomoći;

2) uvođenje proceduralnih zahtjeva; i

3) ukidanje šeme državne pomoći.

Davalac državne pomoći je dužan da u roku od 60 dana od dana dostavljanja obavještenja iz stava 1 ovog člana sačini i dostavi Agenciji:

1. plan mjera za usklađivanje postojeće pomoći sa ovim zakonom, ili
2. obrazloženo mišljenje o razlozima zbog kojih smatra da je postojeća državna pomoć u skladu sa ovim zakonom.

Ako davalac državne pomoći prihvati predložene mere, obavijestiće Agenciju o tome.

Davalac državne pomoći je obavezan svojim prihvatanjem da primijeni odgovarajuće mjere.

U slučaju sumnje da postojeća pomoć iz stava 3 tačka 2 ovog člana nije usklađena sa ovim zakonom, shodno se primjenjuju odredbe ovog zakona kojima je uređeno postupanje u slučaju nezakonite državne pomoći.

**Donošenje propisa**

**Član 57**

Ministarstvo donosi podzakonske akte iz ovog zakona kojima se bliže uređuju pitanja iz oblasti državne pomoći, u roku od godinu dana, od dana stupanja na snagu ovog zakona.

Do stupanja na snagu podzakonskih akata iz stava 1 ovog člana, primjenjivaće se podzakonski akti donijeti na osnovu Zakona o kontroli državne pomoći ("Službeni list CG", br. 12/18).

Uredba o bližim kriterijumima, uslovima i načinu dodjele državne pomoći ("Službeni list CG", br. 27/10, 34/11 i 16/14) donijeta na osnovu člana 6 stav 2 Zakona o kontroli državne pomoći ("Službeni list CG", br. 74/09 i 57/11) i Pravilnik o listi pravila državne pomoći ("Službeni list CG", br. 35/14/2/15, 38/15, 20/16, 33/20, 38/20, 53/20, 98/20, 130/20, 44/21, 107/21, 131/21, 15/22, 52/22, 34/23, 57/23, 115/23 i 26/24), ostaju na snazi i nakon stupanja na snagu ovog zakona.

**Prestanak važenja**

**Član 58**

Danom stupanja na snagu ovog zakona prestaje da važi Zakon o kontroli državne pomoći ("Službeni list CG", br. 12/18).

**Stupanje na snagu**

**Član 59**

Ovaj zakon stupa na snagu osmog dana od dana objavljivanja u "Službenom listu Crne Gore".

**OBRAZLOŽENJE**

**I. USTAVNI OSNOV ZA DONOŠENJE ZAKONA**

Ustavni osnov za donošenje ovog zakona sadržan je u odredbama člana 16 tačka 5 Ustava Crne Gore, kojima je propisano da se zakonom, u skladu sa Ustavom, uređuju druga pitanja od interesa za Crnu Goru.

**II. RAZLOZI ZA DONOŠENJE ZAKONA**

Ministarstvo finansija je nadležno za predlaganje i donošenje propisa iz oblasti državne pomoći, kao i za nadzor nad sprovođenjem Zakona o kontroli državne pomoći (“Službeni list CG“, broj 12/18 – u daljem tekstu: Zakon).

Tokom primjene Zakona uočene su mnoge manjkavosti koje su otežavale, a u pojedinim segmentima i potpuno onemogućavale njegovu primjenu. Iz tih razloga pristupilo se pisanju izmjena i dopuna, a kako su one bile izuzetno obimne i brojne, odlučeno je da se započne sa pisanjem novog teksta koji se odnosi na kontrolu državne pomoći, što, zapravo podrzumijeva pravila za dodjelu, procedure za ocjenu i konačno, daje nadležnost za izradu, donošenje/predlaganje podzakonskih akata.

Naime, proširen je broj strana koje mogu da očestvuju u usmenoj raspravi. Data je mogućnost zainteresovanoj strani - korisniku državne pomoći da uzme učešće u postupku kontrole državne pomoći, tako što će direktnim učestvovanjem u cijelom postupku imati jednaka prava kao i davalac državne pomoći da iznosi dokaze, ali i prisustvuje i učestvuje u  raspravi. Ovim je učinjen pomak u približavanju evropske oblasti i evropskih propisa, kakva je oblast kontrole državne pomoći, sa domaćim ZUP-om.

Dodatno, uređen je postupak legitimisanja službenog lica Agencije za zaštitu konkurencije koje učestvuje u postupku neposredne kontrole (na licu mjesta - u prostorijama korisnika).

Dalje, tokom primjene važećeg Zakona konstatovana je nedorečenost odredbi koje se odnose na pravno lice koje treba da vrati neusklađenu državnu pomoć, odnosno nije definisano, niti uređeno ko je obavezan da nausklađenu državnu pomoć vrati u slučaju statusne promjene pravnog lica na koje se povraćaj odnosi. Iz tog razloga, jasno je uređen sljed pravnih i ekonomskih promjena do kojih može doći, a koje bi omogućile da državnu pomoć vrati ono pravno lice koje je zadržalo koristi, odnosno koje uživa benefite prethodno dobijene (neusklađene) državne pomoći. Uređen je postupak **identifikovanja korisnika koji mora vratiti državnu pomoć, proširenje naloga za povraćaj i ekonomski kontinuitet korisnika, kao i slučajevi prodaje udjela korisnika državne pomoći, odnosno spajanje i drugi reorganizacioni postupci.**

Konačno, Ministarstvo finansija koje je, saglasno članu 40 stav 1 Zakona bilo ovlašćeno samo za donošenje podzakonskih akata koji se odnose na neprivredne djelatnosti, na prijavljivanje državne pomoći, ekvivalent subvencije i kamatnu stopa povraćaja, dok je praksa pokazala potrebu za konstantnim preuzimanjem novih pravila koja u EU stupaju na snagu, a što je, u cilju daljeg napredovanja u EU integracijama, neophodno preuzimati u domaće zakonodavstvo. Dakle, novim Zakonom o kontroli državne pomoći daje se nadležnost Ministarstvu finansija da predlaže sve podzakonske i druge akte neophodne da bi se uredila i redovno ažurirala ova oblast, preuzimanjem svih novih podzakonskih akata koje se donose u EU.

**III. USKLAĐENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Predloženim Zakonom vrši se usklađivanje sa Regulativom Savjeta (EU) 2015/1589 od 13. jula 2015. o utvrđivanju detaljnih pravila za primjenu člana 108 Ugovora o funkcioniranju Europske unije (COUNCIL REGULATION (EU) 2015/1589 of 13 July 2015 laying down detailed rules for the application of Article 108 of the Treaty on the Functioning of the European Union); Obaviještenjem Komisije o povraćaju nezakonite i neusklađene državne pomoći (2019/C 247/01) (COMMUNICATION FROM THE COMMISSION - Commission Notice on the recovery of unlawful and incompatible State aid (2019/C 247/01); Regulativom Komisije (EU) br. 372/2014 оd 9. aprila 2014. o izmjeni Regulative (EC) br. 794/2004 u pogledu računanja određenih rokova, rješavanja pritužbi i označavanja i zaštite povjerljivih informacija (Commission Regulation (EU) No 372/2014 of 9 April 2014 amending Regulation (EC) No 794/2004 as regards the calculation of certain time limits, the handling of complaints, and the identification and protection of confidential information) i Komunikacijom Komisije C(2003) 4582 od 1. decembra 2003. godine o profesionalnim tajnama u odlukama o državnim pomoćima (2003/C 297/03) (Commission communication C(2003) 4582 of 1 December 2003 on professional secrecy in State aid decisions).

**IV. OBJAŠNJENJE OSNOVNIH PRAVNIH INSTITUTA**

**Članom 1 Predloga** u vezi sa međunarodno preuzetim obavezama, utvrđuje se predmet Zakona, kao i, saglasno članu 73 stav 9 alineja 1 Sporazuma o stabilizaciji i pridruživanju, propisuju se sektori na koje se Zakon neće primjenjivati.

**Članom 2** **Predloga** navode se kriterijumi koji kumulativno treba da budu ispunjeni da bi neka mjera predstavljala državnu pomoć, saglasno pojmu državne pomoći iz člana 107 stav 1 Ugovora o funkcionisanju Evropske unije.

**Članom 3 Predloga** definiše se značenje izraza davalac i korisnik državne pomoći, a koji su potrebni radi adekvatne primjene ovog propisa.

**Članom 4 Predloga** uvodi se upostupak ocjene državne pomoći, pojam zainteresovana strana i stranka u postupku pred Agencijom za zaštitu konkurencije. Prethodno neprepoznavanje ovih strana u postupku, dovodilo je do velikih problema u primjeni Zakona i činilo pravnu prazninu, te ostavljalo mogućnost pobijanja odluka Agencije u drugom stepenu.

**Članom 5** **Predloga** definiše se pojam šema državne pomoći kao akt (zakon, drugi propis, odluka, ugovor ili program) na osnovu kojeg se korisniku neposredno, u skladu sa uslovima određenim aktom, može dodijeliti državna pomoć na određeno ili na neodređeno vrijeme i u određenom ili neodređenom iznosu, a istovremeno definoše pojamindividualne državne pomoći, koja se dodjeljuje određenom korisniku za određeni projekat.

**Članom 6** **Predloga** utvrđuje se da se usklađenom državnom pomoći smatra pomoć za: unapređenje ekonomskog razvoja, izvršenje projekta koji zajednički finansiraju Evropska unija i Crna Gora ili za otklanjanje ozbiljnog poremećaja u privredi Crne Gore, podsticanje razvoja određenih privrednih djelatnosti i područja, ako pomoć ne utiče na položaj drugih učesnika na tržištu i promovisanje i očuvanje kulturne baštine ako pomoć ne utiče na položaj drugih učesnika na tržištu. Dodatno, usklađenom se smatra i državna pomoć koja ima socijalni karakter i koja se dodjeljuje za otklanjanje šteta nastalih usljed prirodnih nepogoda ili vanrednih okolnosti. Konačno, daje se nadležnost Ministarstvu da propisuje bliže kriterijume, uslove i način dodjele ovih državnih pomoći.

**Članom 7** **Predloga** definišu se pojmovi: kontrola, nezakonita i neusklađena državna pomoć i nenamjenski korišćena državna pomoć.

**Članom 8 Predloga** utvrđuje se da su neprivredne djelatnosti one djelatnosti koje se pružaju na neprofitnoj osnovi kojima se obezbjeđuje vršenje poslova od javnog interesa preko privrednih društava ili pravnih lica, a naročito: predškolsko, osnovno, srednje i visoko obrazovanje, organizovanje i izvođenje javno dostupnih kulturnih manifestacija, razvoj i unaprjeđenje obrazovanja, kulture i naučnoistraživačkih djelatnosti i širenje rezultata naučnih istraživanja koje vrše naučno istraživačke i ustanove visokog obrazovanja, kao i finansiranje infrastrukture koja nije namijenjena komercijalnoj eksploataciji. Istim predlogom utvrđuje se da se na finansiranje neprivrednih djelatnosti ne primjenjuju odredbe ovog zakona.

**Članom 9** **Predloga** daje se pregled pomoću kojih instrumenata se može dodijeliti državna pomoć.

**Članom 10 Predloga** definiše se da državna pomoć male vrijednosti (de minimis pomoć) nema značajan uticaj na konkurenciju na tržištu, a da Ministarstvo propisuje bliža pravila i uslove za dodjelu državne pomoći male vrijednosti.

**Članom 11 Predloga** definiše se da je ekvivalent subvencije iznos državne pomoći koji je dat kroz instrumente pomoći, a da se za izračunavanje ekvivalenta subvencije koriste referentna i diskontna kamatna stopa. Istim predlogom daje se nadležnost Ministarstvu da propisuje način i metod utvrđivanja i izračunavanja ekvivalenta subvencije, kao i ažuriranje referentne i diskontne kamatne stope koje se koriste za obračun iznosa i diskontovanja državne pomoći, što objavljuje Agencija na svojoj internet stranici.

**Članom 12 Predloga** utvrđuje se da je datum dodjele državne pomoći datum na koji je korisniku državne pomoći neposredno dodijeljeno zakonsko pravo da primi državnu pomoć.

**Član 13 Predloga** daje nadležnost Agenciji da vodi registre o dodijeljenoj državnoj pomoći i pomoći male vrijednosti. Istim predlogom člana obavezuju se davaoci državne pomoći da unose podatke o dodijeljenoj državnoj pomoći i pomoći male vrijednosti u registre, u roku od 30 dana od dana dodjele državne pomoći. Utvrđuje se da će pristup davaoca državne pomoći i pomoći male vrijednosti Registrima biti omogućen uz korišćenje identifikacionog koda lica ovlašćenog od strane davaoca državne pomoći, odnosno davaoca pomoći male vrijednosti, dnevno svakoga dana u godini. Dalje, definiše se da davalac državne pomoći i pomoći male vrijednosti odgovara za blagovremenost, tačnost, istinitost i sveobuhvatnost podataka koji se unose u Registre koji su javni i nalaze se na internet stranici Agencije. Takođe, daje se nadležnost Ministarstvu da propisuje bliže uslove, način i postupak registracije davalaca državne pomoći, kao i samog unosa podataka.

**Članom 14 Predloga** uređuje postupak procjene usklađenosti i utvrđuje obavezu davaoca državne pomoći da Agenciji podnosi prijavu sa predlogom akta i drugom potrebnom dokumentacijom, najmanje 60 dana prije planiranog datuma utvrđivanja, odnosno donošenja, a da Agencija daje mišljenje u roku od 30 dana od dana prijema predloga akta.

**Članom 15 Predloga** uređuje se postupak prijavljivanja državne pomoći, a da senačin podnošenja i obrazac prijave utvrđuje propisom koji donosi Ministarstvo.

**Članom 16 Predloga** zabranjuje da se državna pomoć prijavljena u skladu sa ovim zakonom i da se ne smije dodijeliti prije odlučivanja Agencije o usklađenosti državne pomoći sa ovim zakonom.

**Članom 17 Predloga** daje se mogućnost podnosiocu prijave da može povući prijavu državne pomoći prije odlučivanja Agencije o usklađenosti.

**Članom 18 Predloga** uređuje se postupanje Agencije nakon prijavljivanja državne pomoći i utvrđuje rok od 60 dana od dana podnošenja uredne i potpune prijave državne pomoći, u kome Agencija postupa. Istim predlogom člana utvrđuju se odluke koje Agencija donosi nakon podnijete prijave: da prijavljena državna pomoć ne predstavlja državnu pomoć, da je prijavljena državna pomoć u skladu sa ovim zakonom, da sadrži obaveze davaoca državne pomoći, ili da postoji sumnja da prijavljena državna pomoć nije u skladu sa ovim zakonom, Agencija će po službenoj dužnosti pokrenuti ispitni postupak.

**Članom 19 Predloga** uređuje se postupak dopune podataka i informacija i daje mogućnost Agenciji da, ako podaci i informacije nisu dostavljeni u roku ostavljenom za izmjenu ili dopunu prijave, odluči na osnovu raspoloživih informacija iz prijave, ili odbaci prijavu.

**Članom 20 Predloga** uređuje se postupak donošenja rješenja o pokretanju ispitnog postupka i elemenata njegovog sadržaja.

**Članom 21 Predloga** daje se mogućnost Agenciji damože donošenjem rješenja zatražiti sve potrebne podatke od bilo kog davaoca, pravnog lica ili udruženja, ukoliko postoji sumnja u usklađenost predmetne mjere pomoći sa pravilima za dodjelu i precizira rok u kojem treba dostaviti podatke, a koji ne može biti kraći od 15 dana, niti duži od 30 dana.

**Članom 22 Predloga** propisuju se situacije u kojima ćeAgencija okončati ispitni postupak ako utvrdi da prijava ne predstavlja državnu pomoć u skladu sa ovim zakonom i da su sumnje u pogledu usklađenosti državne pomoći otklonjene i utvrđuje rok u kome će Agencija okončati ispitni postupak (najduže u roku od 12 mjeseci od pokretanja postupka), ali i daje mogućnost izjašnjenja o rezultatima ispitnog postupka.

**Članom 23 Predloga** uređuje se postupak poništavanja rješenja Agencije o ocjeni državne pomoći, donijetog na osnovu neistinitih i netačnih podataka.

**Članom 24 Predloga** daje se mogućnost da prilikom odlučivanja o pitanjima koja zahtijevaju specijalističko znanje, Agencija može angažovati nezavisnog stručnjaka sa odgovarajućim kvalifikacijama.

**Članom 25 Predloga** uređuje se postupak ispitivanja i nalog za dostavljanjepodatakai informacija potrebnih za ispitivanje zakonitosti državne pomoć, kao i rok za dostavljanje istih.

**Članom 26 Predloga** predloženo je pokretanje postupka po službenoj dužnosti i rok koji ne može biti kraći od 15 dana niti duži od 30 dana da se davalac izjasni o činjenicama i informacijama koje ukazuju na nezakonitost.

**Članom 27 Predloga** propisuje se mogućnost pokretanja postupka po prijavi zainteresovane strane, kao i rok za izjašnjenje davaoca.Način podnošenja i obrazac prijave urediće se propisom koji donosi Ministarstvo.

**Članom 28 Predloga** uređuje se postupak dostavljanja informacijai dužnost davaoca da u ispitnom postupku na zahtjev Agencije, obezbijede i dostave podatke i informacije neophodne za odlučivanje u skladu sa ovim zakonom, uključujući podatke koji mogu da budu tajni, odnosno da predstavljaju poslovnu tajnu i druge povjerljive informacije, u roku koji ne može biti kraći od 15 dana od dana dostavljanja zahtjeva.

**Članom 29 Predloga** propisuje se privremena obustava dodjele državne pomoći i privremeni povraćaj nezakonite državne pomoćiakose nesumnjivo utvrdi da mjera predstavlja državnu pomoć, akopostoji hitnost za postupanje i ako postoji ozbiljan rizik od značajne i nenadoknadive štete za konkurentno privredno društvo.

**Članom 30 Predloga** daje se mogućnostAgenciji da pokrene upravni spor radi utvrđivanja postupanja davaoca državne pomoći suprotno privremenoj obustavi.

**Članom 31 Predloga** uređuje se postupak nakon sprovedenog ispitnog postupka, kada će Agencija donijeti rješenje da mjera koja je bila predmet ispitivanja ne predstavlja državnu pomoći da mjera koja je bila predmet ispitivanja predstavlja državnu pomoć. Dalje se predlaže da će Agencija rješenjem utvrditi: nezakonitu državnu pomoć, usklađenu državnu pomoć, neusklađenu državnu pomoć i postojeću državnu pomoć.

**Članom 32 Predloga** uređuje se slučaj sumnje u nenamjensko korišćenje dodijeljene usklađene državne pomoći, o čemu je davalac državne pomoći dužan da bez odlaganja podnese Agenciji prijavu o sumnji da se dodijeljena državna pomoć nenamjenski koristi, nakon čega Agencija pokreće ispitni postupak. Istim predlogom se detaljnije uređuje postupak nenamjenskog korišćenja državne pomoći.

**Članom 33 Predloga** definiše se postupak povraćaja neusklađene državne pomoći i obavezu korisnika da vrati tu pomoć, na koju se obračunava kamata za period od dana dodjele pomoći do dana povraćaja neusklađene državne pomoći i plaća zatezna kamata u skladu sa zakonom kojim se uređuje zatezna kamata.

**Članom 34 Predloga** uređuje se povraćaj neusklađene državne pomoći, kao i situacijaukoliko korisnik državne pomoći nema sjedište ili stalnu poslovnu jedinicu na teritoriji Crne Gore, postupanje po rješenju o povraćaju neusklađene državne pomoći urediće se po pravilima i postupcima utvrđenima u međunarodnim sporazumima ili međunarodnim privatnim pravom koji se primjenjuju u Crnoj Gori.

**Članom 35 Predloga** daje se mogućnost podnošenja zahtjeva za produženje roka za izvršenja rješenja o povraćaju neusklađene državne pomoćii predlaže dužnost davaoca da o tim poteškoćama obavijesti Agenciju u roku od 15 dana od dana nastupanja poteškoća i dostavi predlog za produženje roka za povraćaj. Takođe, predlaže se da se na povraćaj pomoći primjenjuju opšti propisi o naknadi štete.

**Članom 36 Predloga** uređuje se zastara povraćaja neusklađene državne pomoćinakon isteka deset godina od dana posljednje dodjele, a da rok zastare počinje da teče danom kada je neusklađena pomoć dodijeljena korisniku, bilo kao individualna pomoć ili kao šema pomoći.

**Članom 37 Predloga** predlaže se identifikacija korisnika koji mora vratiti državnu pomoć za koju je utvrđeno da je neusklađena s unutrašnjim tržištem i da je mora vratiti korisnik državne pomoći koji je od nje stvarno imao koristi.

**Članom 38 Predloga** uređuje se mogućnost proširenja naloga za povraćaj i ekonomski kontinuitet korisnika uslučaju da prodaju cjelokupne imovine ili njenog dijela, nakon čega djelatnost više ne obavlja isti pravni subjekt iprodaju njegovih udjela nakon čega korisnik koji je imao koristi od pomoći nastavlja obavljati svoje djelat­nosti.

**Članom 39 Predloga** definiše se prodaja imovine korisnika u slučaju da korisnik neusklađene državne pomoći osnuje novo privredno društvo ili prenese svoju imovinu na drugo privredno društvo, radi nas­tavka obavljanja svojih djelatnosti, djelimično ili u cijelosti, narušavanje tržišne konkurencije se može nastaviti usljed obavljanja tih djelatnosti.

**Članom 40 Predloga** predložena je prodaja udjela korisnika neusklađene državne pomoćitrećoj strani, što ne utiče na obavezu korisnika da tu pomoć vrati.

**Članom 41 Predloga** uređuje se spajanje i druge reorganizacije poslovanja u slučaju naloga privrednom društvu da neusklađenu državnu pomoć vrati i nakon spajanja ili nekog drugog oblika reorganizovanja poslovanja, ukoliko se radi o pravnom nasljedniku izvornog korisnika državne pomoći koji je nastavio poslovati.

**Članom 42 Predloga** predlaže se postupak povraćaja u slučaju nesolventnosti korisnika,ponovnog uspostavljanja prethodnog stanja i preki­danje narušavanja tržišne konkurencije, do koje je došlo zbog dodjele neusklađene državne pomoći, može se ostvariti upisom zahtjeva za povraćaj državne pomoći, saglasno zakonu koji uređuje postupak stečaja i likvidacije.

**Članom 43 Predloga** definiše se da Agencija može da pokrene upravni spor protiv davaoca zbog povrede ovog zakona.**a**ko predmetni davalac državne pomoći nije postupio po rješenju o povraćaju neusklađene pomoći u roku za povraćaj i nije dokazao postojanje apsolutne nemogućnosti povraćaja.

**Članom 44 Predloga** uređuje se postupak neposredne kontrole i prikupljanje podataka neposrednim uvidom**,** te se dajuovlašćena službeniku Agencije da:uđe i pregleda objekte, poslovne prostorije, zemljište i druge nepokretnosti korisnika državne pomoći, radi utvrđivanja nepravilnosti u sprovođenju ovog zakona, uzme od zastupnika ili zaposlenih korisnika državne pomoći usmene ili pismene izjave, kao i dokumenta o činjenicama koje se odnose na predmet neposrednog uvida i o tome sačini zapisnik, da pregleda poslovne knjige i drugu poslovnu dokumentaciju i kopira ili skenira poslovnu dokumentaciju, a ukoliko iz tehničkih razloga to nije moguće, privremeno oduzme poslovnu dokumentaciju na vrijeme neophodno za njeno kopiranje.

**Članom 45 Predloga** definiše se da ovlašćena lica Agencije za sprovođenje radnji u neposrednom uvidu imaju službenu legitimaciju, dok se ostala lica u postupku prikupljanja dokaza legitimišu posebnim ovlašćenjem za vršenje neposrednog uvida.

**Članom 46 Predloga** definiše se obaveza ovlašćenih lica Agencije i nezavisnih stručnjaka ovlašćenih za vršenje neposrednog uvida, da korisniku državne pomoći daju na uvid legitimaciju, odnosno ovlašćenje za vršenje kontrole izdate u skladu sa posebnim zakonom i saopštavaju predmet i svrhu posjete.

**Članom 47 Predloga** predlaže se mogućnost da na zahtjev Agencije u slučajevima ometanja ili nepostupanja po nalozima ovlašćenih lica, organ uprave nadležan za policijske poslove pruži pomoć u izvođenju pojedinih radnji u postupku, a naročito kod prikupljanja podataka neposrednim uvidom i privremenog oduzimanja stvari u skladu sa zakonom kojim se uređuju ovlašćenja i postupanje policije.

**Članom 48 Predloga** predlaže se uvođenje dužnostiAgencije da čuva tajnost podataka do kojih je došla u vršenju poslova utvrđenih ovim zakonom u skladu sa zakonima kojima se uređuje tajnost podataka i poslovna tajna.

**Članom 49 Predloga** uređuje se postupak prekršaja i novčanih kazni za privredna društva ili udruženja privrednih društava ako ne obezbijede i dostave Agenciji podatke i informacije, odnosno ako dostave neistinite ili netačne podatke, ne unesu podatke o dodijeljenoj državnoj pomoći u registre ili unesu neistinite ili netačne podatke ili ne postupe po rješenju Agencije.

**Članom 50 Predloga** uređuje se izricanje periodične novčane kazne.

**Članom 51 Predloga** predlaže sezastarjelost gonjenja kada protekne četiri godine od dana kada je prekršaj izvršen.

**Članom 52 Predloga** predlaže se uvođenje obaveze Agencije da rješenja i mišljenjaobjavljuje na internet stranici Agencije, kao i mogućnost da korisnik Agenciji saopšti koji podaci, prema njegovu mišljenju, treba da budu obuhvaćeni obavezom čuvanja poslovne tajne.

**Članom 53 Predloga** definiše se da nadzor nad sprovođenjem ovog zakona i propisa donijetih na osnovu ovog zakona vrši Ministarstvo, a da se protiv rješenja donijetih na osnovu ovog zakona može se pokrenuti upravni spor.

**Članom 54 Predloga** predlaže se da se **p**ostupci započeti prije stupanja na snagu ovog zakona okončaju u skladu sa Zakonom o kontroli državne pomoći ("Službeni list CG", br. 12/18).

**Članom 55 Predloga** utvrđuje se koje se mjere odnose na postojeću državnu pomoć.

Č**lanom 56 Predloga** definišu se mjere za usklađivanje postojeće državne pomoći i predlaže se daAgencija možeu slučaju osnovane sumnje da postojeća državna pomoć nije usklađena ahtijeva od davaoca državne pomoći da dostavi potrebne podatke i informacije i obavijesti davaoca državne pomoći i predloži mjere za njeno usklađivanje.

**Članom 57 Predloga** uređuje se donošenje propisa neophodnih za impelementaciju Predloga zakona i daje se nadležnostMinistarstvu da predloži/donese podzakonske akte kojima se bliže uređuju pitanja iz oblasti državne pomoći, u roku od godinu dana, od dana stupanja na snagu ovog zakona.

**Članom 58 Predloga** predlaže se da danom stupanja na snagu ovog zakona prestaje da važi Zakon o kontroli državne pomoći ("Službeni list CG", br. 12/18).

**Članom 59 Predloga** predlaže se da ovaj zakon stupa na snagu osmog dana od dana objavljivanja u "Službenom listu Crne Gore".

1. **PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nijesu potrebna finansijska sredstva iz budžeta Crne Gore.